Battlefield (herná séria)

Battlefield (z angličtiny: bojové pole) je úspešná séria počítačových hier FPS žánru, vyvíjaná predovšetkým švédskou firmou EA Digital Illusions CE (skr. DICE) a vydávaná spoločnosťou Electronic Arts (vlastníkom DICE). Séria odštartovala v roku 2002 titulom Battlefield 1942 a v súčasnosti najpopulárnejším titulom je Battlefield 4.

Herné vlastnosti 
Hry série Battlefield sú charakteristické silným dôrazom na režim multiplayer, ktorý je možno pociťovať na úkor režimu singleplayer. V režime multiplayer je základnou hráčskou motiváciou získavanie bodov a ocenení do štatistík hráča, ktoré mu umožňujú postup v kariére a otvárajú ďalšie možnosti, najmä rozšírenie arzenálu zbraní. Hráč má možnosť výberu špecializácie (napr. ostreľovač či medik) a významným herným prvkom je aj možnosť ovládať celý rad bojových vozidiel.

Hra sa môže odohrávať na mapách (územiach) rozličnej veľkosti, v závislosti na maximálnom možnom počte zúčastnených hráčov. Hráči sú obvykle rozdelení do dvoch súperiacich tímov, a preto je tu dôležitý aj aspekt tímovej kooperácie.

Jednotlivé diely a ich rozšírenia 
Battlefield 1942 (2002) – príbeh hry je situovaný do obdobia 2. svetovej vojny.
Battlefield 1942: Road to Rome (2003) – prvý datadisk k BF 1942 umiestní dejisko hry do Talianska.
Battlefield 1942: Secret Weapons (2003) – obsah druhého datadisku prináša hlavne rozšírenie výbavy zbraní, ale aj nové mapy.
Battlefield: Vietnam (2004) – dej hry zavedie hráča do vojny vo Vietname.
Battlefield 2 (2005) – jeden z najpopulárnejších dielov série vykresľuje fiktívny konflikt na začiatku 21. storočia.
Battlefield 2: Special Forces (2005) – datadisk k BF 2 prináša množstvo nových zbraní a máp.
Battlefield 2: Euro Force (2006) – mini-datadisk prináša 3 nové mapy.
Battlefield 2: Armored Fury (2006) – ďalší mini-datadisk s 3 novými mapami.
Battlefield 2: Modern Combat (2005) – prvý diel série určený pre herné konzole. Pre počítače táto hra vôbec nevyšla. Dej hry je zasadený do súčasnosti.
Battlefield 2142 (2006) – prináša víziu sci-fi konfliktu v 22. storočí.
Battlefield 2142: Northern Strike (2007) – datadisk k BF 2142 dodáva nové zbrane a mapy.
Battlefield: Bad Company (2008) – v poradí druhý diel série ktorý bol určený pre herné konzoly a znovu výhradne len pre ne. Boje sú situované do súčasnosti.
Battlefield Heroes (2009) – čiste multiplayerová hra prístupná každému zadarmo, aj keď zo zavedeným systémom drobných platieb za rozličné vylepšenia.
Battlefield 1943 (2009) – dej hry sa odohráva v dobe 2. svetovej vojny a na jej bojiskách v oblasti Pacifiku. Hra vyšla výhradne na konzole a je dostupná len v elektronickej (sťahovateľnej) forme. Pôvodne ohlásené vydanie verzie pre počítače bolo neskôr zrušené.
Battlefield: Bad Company 2 (2010) – prvý diel zo série, ktorý vyšiel súčasne pre počítače aj herné konzoly. Dej sa odohráva v súčasnosti.
Battlefield: Bad Company 2: Vietnam (2010) – datadisk k BF Bad Company 2 hráča presunie o pár dekád späť, a to do vojny vo Vietname.
Battlefield Online (2010) – ide o výhradne multiplayerovú hru, založenú na Battlefield 2. Ako jediný diel zo série nie je vydávaný držiteľom licencie, spoločnosťou Electronic Arts. Vydavateľom je firma Neowiz Games, ktorá je aj hlavným vývojárom (na vývoji sa podieľali Electronic Arts spoločne s DICE).
Battlefield Play4Free (2011) – podobne ako BF Heroes ide o hru zadarmo so systémom dobrovoľných mikro-platieb.
Battlefield 3 (2011)
 Battlefield 4 (2013) – Battlefield sa vrátil, aby presunul multiplayer do novej generácie plnej deštrukcie a dynamických bojísk.
 Battlefield Hardline (2014)
 Battlefield 1 (2016) – Odohráva sa v období prvej svetovej vojny.
 Battlefield 5 (2018) - Odohráva sa v období druhej svetovej vojny.
 Battlefield 2042 (2021) - Odohráva sa v roku 2042.

Externé odkazy 
 Oficiálna stránka EA Digital Illusions CE
 Oficiálna stránka Electronic Arts
 Oficiálna stránka českej a slovenskej pobočky Electronic Arts
 Oficiálna stránka série Battlefield

Battlefield
Počítačové hry